《酬周元翁推官见赠》
宋代·释道潜

南来济济多俊良，声问逸发推周郎。词场较艺一战捷，笔阵独扫千人强。

烱然眉目行且贵，骥足万里看腾骧。吟诗作赋不媚俗，期与往者同芬芳。

断璋残璧忽我赠，把玩溢目惊辉光。自嗟行李久萧瑟，安得置之云锦囊。

又闻跨马欲过我，此意想君非渺茫。山中草木最宜夏，雨馀一一含幽香。

雏莺乳燕学飞舞，叶底哑咤调圆吭。阑干笋蕨虽已老，璀错梅杏犹可尝。

阴崖碧洞不受暑，谷风习习吹衣凉。提携为子扫盘石，谈笑共坐莓苔苍。

宣毫越楮须盛载，吟取佳句还巾箱。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。